b'\n_START_ARTICLE_\nStefan Schwarz\n_START_SECTION_\nKlubbkarriere\n_START_PARAGRAPH_\nSchwarz er s\xc3\xb8nn av en tyskf\xc3\xb8dt far, men vokste opp i Malm\xc3\xb6 hvor han fikk sin seniordebut for Malm\xc3\xb6 FF i 1987. Etter \xc3\xa5 ha spilt for klubben frem til 1990 meldte han overgang til den tyske klubben Bayer Leverkusen, men slet med \xc3\xa5 etablere seg p\xc3\xa5 f\xc3\xb8rstelaget. \xc3\x85ret etter meldte han overgang til den portugisiske storklubben SL Benfica, hvor han fikk sitt definitive gjennombrudd._NEWLINE_Etter \xc3\xa5 ha spilt i overkant av 70 kamper over tre sesonger dro ferden videre til Arsenal under ledelse av manager George Graham, som da ogs\xc3\xa5 var tilholdssted for landsmannen Anders Limpar. Etter kun \xc3\xa9n sesong dro han videre til Serie A og Fiorentina sommeren 1995. Her spilt han i underkant av 80 seriekamper, og vant blant annet Coppa Italia i 1996. I 1998 dro han videre til spansk fotball og klubben Valencia, men dro tilbake til England og Sunderland etter kun ett \xc3\xa5r og om lag 20 seriekamper._NEWLINE_I 1999 ble han for \xc3\xb8vrig ogs\xc3\xa5 tildelt Guldbollen som \xc3\xa5rets svenske fotballspiller. Schwarz la opp som fotballspiller i 2003 etter \xc3\xa5 ha spilt i overkant av 60 seriekamper for Sunderland. Etter at han la opp som fotballspiller har han v\xc3\xa6rt delaktig i et fotballprosjekt i Ghana, samt at han har fungert som spilleragent for den tidligere Sunderland-spilleren Julio Arca.\n_START_SECTION_\nInternasjonale karriere\n_START_PARAGRAPH_\nSchwarz fikk sin internasjonale debut for Sverige den 14. februar 1990 i en kamp mot De forente arabiske emirater, hvor han kom innp\xc3\xa5 som innbytter for Pontus K\xc3\xa5mark. Han deltok i VM i fotball 1990, som ble arrangert i Italia, men dette mesterskapet ble for Sveriges del betegnet som fiasko da de tapte alle de innledende gruppekampene mot henholdsvis Brasil, Skottland og Costa Rica. Sverige gjorde det likevel bedre under EM i fotball 1992 arrangert p\xc3\xa5 hjemmebane, da landslaget spilte seg til en plass i semifinalen som de tapte mot Tyskland._NEWLINE_Han spilte ogs\xc3\xa5 kamper under VM i fotball 1994 som ble arrangert i USA, og var en av bidragsyterne til at Sverige endte opp p\xc3\xa5 en overraskende bronseplass etter \xc3\xa5 ha vunnet bronsefinalen mot Bulgaria. P\xc3\xa5 landslaget dannet han en solid duo med Jonas Thern, som i en periode ogs\xc3\xa5 spilte sammen med Schwarz i Benfica.'